Еўрапейская Пісьменніцкая Рада жорстка асуджае масавыя парушэнні правоў чалавека і свабоды слова ў Беларусі

*Еўрапейская Пісьменніцкая Рада* (EWC) моцна занепакоеная жорсткім і сістэматычным падаўленнем мірных пратэстаў супраць афіцыйных вынікаў прэзідэнцкіх выбараў і супраць аўтарытарнага прэзідэнта Беларусі Аляксандра Лукашэнкі. ЕWC цалкам падтрымлівае заклік сваёй сяброўскай арганізацыі, Саюза беларускіх пісьменнікаў, да салідарнасці, да свабоды выказвання меркаванняў і да правядзення новых, празрыстых і дэмакратычных выбараў.

*Брусель, 16 жніўня 2020 года.* Еўрапейская Пісьменніцкая Рада і яе Прэзідыум моцна ўстрывожаныя падзеямі пасля прэзідэнцкіх выбараў у Беларусі, заплямленых падазрэннямі ў масавых фальсіфікацыях. Беларусь перажывае жудасную хвалю рэпрэсій і беспадстаўных нападаў на мірных дэманстрантаў, якія пратэстуюць супраць міліцэйскага гвалту і патрабуюць вызвалення ўсіх несправядліва арыштаваных, арганізацыі новых, празрыстых і дэмакратычных выбараў, забеспячэння правоў чалавека і свабоды слова. Журналістам і блогерам пагражаюць, іх арыштоўваюць; інтэрнэт-сайты з навінамі былі заблакаваныя і свабодны доступ да інфармацыі спынены.

"Мы знаходзімся ў пастаянным кантакце з членам EWC, Саюзам беларускіх пісьменнікаў, і навіны, якія мы атрымліваем, выклікаюць вялікую трывогу і смутак, – заяўляе Ніна Георге, старшыня EWC. – Нашы незалежныя крыніцы паведамляюць пра жорсткі міліцэйскі гвалт на вуліцах і пра яшчэ больш сур’ёзныя злоўжыванні ў турмах, уключаючы псіхалагічныя катаванні, бязлітасныя пабоі і згвалтаванні. Усё гэта накіравана супраць беларусаў, якія ажыццяўляюць свае правы на свабоду выказвання меркаванняў, на свабоду сходаў і патрабуюць рэалізацыі сапраўды дэмакратычных прынцыпаў у сваёй краіне. Мы заклікаем урады Еўразвязу не бяздзейнічаць, не маўчаць, а аказваць моцны ціск на аўтарытарны рэжым Аляксандра Лукашэнкі, каб пакласці канец гэтаму гвалту і абараняць каштоўнасці, на якіх заснаваны Еўрапейскі Саюз", – заклікае Георге.

Еўрапейская Пісьменніцкая Рада рашуча падтрымлівае заклік да салідарнасці з Беларуссю, апублікаваны Саюзам беларускіх пісьменнікаў, аб'яднаннем літаратараў, цвёрда адданым прынцыпам Усеагульнай дэкларацыі правоў чалавека. EWC заклікае пісьменнікаў, журналістаў і грамадзян Еўропы распаўсюдзіць заяву СБП і даклад пра абуральныя падзеі, якія працягваюцца ў Мінску. ЕWC заахвочвае ўсе арганізацыі выказацца і заклікаць свае ўрады да дзеянняў супраць гэтых грубых парушэнняў правоў чалавека і дэмакратычных прынцыпаў.

"Беларусь – частка Еўропы. Не пакідайце беларускі народ у яго намаганнях пабудаваць сапраўды дэмакратычную краіну. Усе мы павінны выкарыстоўваць самы магутны дэмакратычны інструмент: нашае слова ", – падсумоўвае Ніна Георге.

Ад імя Прэзідыума Еўрапейскай Пісьменніцкай Рады

Мірыям Дыёкарэц, генеральны сакратар